
Mikel Pagadizabal Amiano (Villabona, 1974) Zuzenbidea eta arte-ikasketak ikasia den arren, telebistako gidoilari, aktore eta aurkezle gisa da ezaguna, besteak beste, Wazemank, Brinkola, DBH nahiz Herri txiki-Infernu handi saioei esker. Horrez gain, antzerki lanetan ibilia da, eta baita zinemarako gidoigintzan ere. 2024an Bisita eleberria argitaratu ondotik, hauxe du bigarren literatur lana.


Arianek, tabernari-lanetik kanporatu eta kale gorrian dagoela, ezustean jasoko du lan-eskaintza bitxi bezain tentagarria: Euskal Herriko fenomeno paranormalak ikertzen dituen Argizaiola agentzia ultrasekretuan aritzea. Horretan hasi bezain laster heldu beharko dio bere lehenengo ikergaiari: izaki arrotz eta estrainio bat –itxuraz, ez gizaki, ez animalia– han eta hemen jendea akabatzen dabil, burua ankerki moztuaz. Esku ilun batek kasutik baztertu ditu hilketez arduratzen diren ertzainak, eta Argizaiolako lagunek argitu beharko dute misterio odoltsua.

Mikel Pagadik thrillerra, zientzia fikzioa eta umorea uztartu ditu beste behin, geure buruaz barre egiteko proposamen honetan. Eleberriak euskal lurraldeetako lokalizazio oso zehatzetara eramango du irakurlea, eta haietatik ariko dira pertsonaia baldar, xelebre eta aldi berean burutsuak, istorioaren haria txistez, topikoz eta –beharbada– kritikaz josten.

Inguma, enauk ire bildur

Jinkoa et Andre Maria

Artzentziat lagun;

Zeruan izar, lurrean belar, kostan hare

Hek guziak kondatu arte

Ehadiela nereganat ager.

Lapurdiko gau otoitza (XV. mendea)

 

If there’s something strange in your neighborhood, who you gon´ call…?

Ray Parker, Jr.

 

Urrutiko intxaurrak hamalau, gerturatu eta Borges.

Euskal esaera berria


ATARIKOA

Arantzazuko santutegia, 1968ko urria.

Arantzazuko santutegi frantziskotar, puntazorrotz eta brutalista inguratzen duten haritzen hostoak erortzen hasiak ziren urtaroari egokitzen zitzaion hego-haize pisutsuaren eraginagatik.

Sáenz de Oiza eta Laorga arkitektoek egindako eraikinaren barruan eta klima deserosotik babestuta, harrizko pareta lodien artean, bigarren solairuko gela zabalean, euskararen historia garaikideko biltzar garrantzitsuenean murgilduta zegoen Euskaltzaindia.

Frankismoa zertxobait lausotzen ari zen –batzuek ezetz esango badute ere–, eta normaltasun beldurti, arraroan bildu ziren garai hartako Euskaltzaindia osatzen zuten dream teamekoak; besteak beste, titularrak: Koldo Mitxelena, Bitoriano Gandiaga, Aita Villasante, Lekuona… eta gazteak: Julene Azpeitia, Xabier Kintana, Ramon Saizarbitoria, Ibon Sarasola, Julita Berrojalbiz… eta Txillardegi, Bruselan erbesteraturik egon arren, fraide kaputxinoz mozorrotuta etorri baitzen, txano eta guzti.

Bigarren batzar eguna zen eta euskararen zaintzaileen animoak erabat berotuta zebiltzan. Alde batetik, euskara batuaren sorrera eta araudia ezartzeak estres handia eragiten zielako partaideei; bestetik, zer esanik ez, deklinabideei eta neologismoei buruzko gorabehera bizantziarrek. Eztabaida horien erruz, euskaltzainen arteko eztabaidak gero eta ozenago entzuten ziren santutegi barruan.

Neologismoen afera egokitu zenean, oihuek eta euskararekiko pasioek iskanbila nabaria sortu zuten. Koldo Mitxelenak eta Txillardegik sutan batak besteari bere postura argitzen zioten bitartean, norbaitek hiru aldiz jo zuen biltzar-gelako atea. Ez zen fraideen ohiko deia, ez berandu zetorren norbaiten ate jotzea.

Beldurtuta, euskaltzainak bat-batean isildu ziren, policía armadako kideak zirelakoan, 1968an hango inor ez baitzen partikularki fidatzen Camilo Alonso Vega gobernazioko ministroaz –militarren artean bere egoskorkeriagatik “Don Camulo” ezizenez ere ezaguna–, ez frankistez, orokorki.

Hiru kolperen ostean, egurrezko ate pisutsua poliki ireki eta gizon txiki bat agertu zen euskaltzainen aurrean, haserre aurpegi nabariarekin. Adin asmaezineko gizon hark bibote beltz handia zeraman sudurpean, tweed amerikanaz eta galtza zabalez jantzita zihoan, eta XIX. mendeko itxurako txapel beltz, handia; egia esan, estiloa ere handia zuen.

–Arratsalde on, zer behar duzu? –galdetu zion Koldo Mitxelenak, santutegiko fraide edo langilea zelakoan.

–Sortzen ari zareten iskanbilarekin, ezinezkoa da gela honen azpiko pisuan lan egitea –erantzun zion txapela ondo jantzita zeraman gizonak.

–Barkatu, ez da gehiagotan gertatuko –esan zion adeitasun eta beldur puntu batez Bitoriano Gandiagak. Izan ere, Arantzazun bertan bizi zen eta gizontxoa ezaguna zuen.

–Eskerrik asko –erantzun zion gizontxoak oso serio; ondoren, patxada osoz, buelta eman zuen.

–Ba al da munduan euskararen etorkizuna baino garrantzitsuagoarik? –bota zuen ozenki Ibon Sarasolak.

–Bai: Jaungoikoa! –oihukatu zuen Aita Villasantek, euskaltzainen artean berriz ere oihuak nagusitzen zirelarik. Ezezaguna helduta zeukan ateari begira gelditu zen, batzarkideei bizkarra emanez. Segundoak ordu bilakatu ziren. Halako batean, begirada haiei zuzenduz, esan zien:

–Leizarragak Jainkoari hika egiten zion.

Hau entzunda, hotzikara handia sentitu zuten gela hartan bildutako guztiek; eta, bat-batean –metereologiaren kapritxoak, aizu!–, hego haize deserosoak sekulako euriteari utzi zion erreleboa. Koldo Mitxelenak, eserlekutik altxatuta, ilunpetan geldirik zegoen gizontxoari oihukatu zion:

–Nor zara zu?

–Hobe bizi zarete hori jakin gabe –esan, eta joan egin zen.

Biltzarkideek aterantz begiratu zutenerako, agerpen misteriotsua jada itzalen artean desagertua zen. Presentzia hark oso sentsazio arraroa utzi zuen gela hotzean. Anbientea normaltasunera itzultzen ari zela zirudienean, kanpotik zetorren trumoi izugarri baten hotsaren eraginez, euskaltzainek sekulako sustoa hartu zuten.

–Kagoend…! –oihukatu zuen Txillardegik ikararen ikaraz.

–Mesedez, Ama Birjinaren etxean gaude, Jose Luis –moztu zion Igorreko Aita Julianek.

Donostiako alde zaharrean beti dabil jendetza; antzina, piratak eta arrantzaleak; XIX. mende hasieran, auzotar ugari; tamalez, frantziar eta ingeles gutxi batzuk; eta ondoren, Bulebarreko terrazetako aulki eta mahaiek hegan egiteari utzi ziotenetik, frantziar eta ingeles ugari, eta auzotar gutxi batzuk. Hau da Donostiako alde zaharraren historia lau lerrotan.

Abuztuaren 31 kaleko taberna batean lan egiten du Arianek, produktuen prezioak arbel beltzetan ipintzen dituzten pintxo-frankizia horietako batean. Prezioak arbel beltz batean agertzen badira, kontuz; ordaindu beharrekoa ez da gutxi izaten eta.

Larunbat arratsaldea da, itsasoa eta eguzkia uztartzen diren ordua; ostalarientzat, poteoa eta pintxorako gosea elkartzen diren unea. Arianek lan egiten duen tabernako barraren alde bat pintxo deigarriz gainezka dago: txakazkoak, arrautzazkoak, ganbazkoak, antxoazkoak, gildak eta abar… Barraren bestaldea, berriz, jendez beteta dago, erreklamo batek deituak izan balira moduan: estatubatuarrak –euren azentuagatik eta ahots tonuagatik identifikagarriak–, japoniarrak –euren isiltasunagatik identifikagarriak–, madrildarrak –gizonezkoen ile-finkatzaile disdiratsuagatik identifikagarriak– eta barrako izkina batean denetarik jaten ari den bikote diskretu eta identifikagaitza.

Bezero guztien gogoak asetzeko bi pertsona baino ez daude barraren alde honetan: Ariane, gipuzkoarra (ez dugu datu gehiagorik emango, anonimotasuna babestearren), eta Valentina, kolonbiarra. Bien artean ahal duten moduan konpontzen dira bezero guztien eskakizunak betetzen. Astean soldata txikia daramate etxera, eta fritanga kirats handia. Emakumeek uniforme moderno moduan daramatzaten alkondara beltzak ederki izerditzen dituzte eta, horrez gain, musuak gorrituta dituzte, bi metro karratuko sukaldetik irteten den infernuko beroagatik. Biak gelditu gabe dabiltza atzera eta aurrera, sukaldetik barrara eta barratik sukaldera, etengabeko mantra hauek entzuten dituzten bitartean:

–Two beers, two red wines and three white wines. / Tres crianzas, dos ruedas y un Chardonnay. / Dos bolas de carne. Dos. / Konichiwa! Gilida, cereveza, erioja, tapa. / Xolomuanak bi gehigo…

Hau da egunero hamar ordu luzez –zortzi, konbenioaren arabera– entzun behar izaten dutena; astearteetan izan ezik, libratzen dutelako. Azkenean, Sommeko frontean Vickers metrailadore berrien hotsarekin soldaduei gertatzen zitzaiena gertatzen zaie: zaratarekin, lehenik beldurtu, gero zorabiatu eta azkenik ohitu egiten direla. Hori dena, enkargatuak Spotifyn jartzen duen euskal popurri dadaistarekin nahastuta (Gozategi, JLo, Zetak, Huntza, Bad Bunny eta Kupela), tabernari giro herrikoia eta garaikidea emateko edo.

Halako batean, Arianek barra bazterrera begiratu duenean, gauza batez jabetu da eta belarriak altxatu zaizkio alerta moduan: diskretuki eta pintxoak jaten isil-isilik zegoen bikotea desagertu egin da. Txas! Desagertu, bai, Harry Houdiniren abileziaz. Duela 15 segundo hor zeudenak jada ez daude eta inor ez da konturatu. Tarteka komentatu izan dio Valentinak, berak baino bi urte gehiago baitaramatza taberna horretan lanean, badagoela bezero mota arriskutsu bat, los que hacen simpa, berak dioen moduan, baina Arianek orain arte zortea izan du eta pentsatzen zuen besteei gertatzen zaizkien gauzak izango zirela, auto istripuen eta Alzheimerraren moduan. Baina gaurkoa, zoritxarrez, Arianeri egokitu zaio.

Arianek, kafe makinari begira jarri, bezeroei bizkarra eman, eta sekulako biraoak bota ditu. Konturatu orduko, Valentina kontsolatzera hurbildu zaio, baina Arianek une horretan sentitu duen amorrua kontsolaezina da.

Txanda amaitutakoan kontuek ez badute koadratzen, bere poltsikotik jarri beharko du falta dena eta horrek bezero eskapisten abileziak baino amorru handiagoa ematen dio.

Une horretan, gauzak hobetzeko, Murphyren lege zaharrari jarraituz, enkargatua azaldu da eta gertatu denaz jabetu. Enkargatua oso enkargatua da, hau da, nagusi txarra, tabernako jabearekin pelota hutsa eta bere kargura dauden langileekin oso esker txarrekoa; horrez gain, apo aurpegia du –apoa esatean, batrazio edo anfibioaz ari gara, ez basurde arraz–. Hala diote txanda guztietako langileek, izerditsua izateaz gain mingainari buelta asko ematen dizkiolako, eta horrek, ba, ez du oso irudi ona sortzen taldekideen artean.

–Aizu! –esan dio oso modu txarrean Arianeri nenufar baten gainean eserita egon behar lukeen pertsonak.

–Zer? –erantzun dio amorratuta zerbitzariak.

–Sinpa bat egin dute. Badakizu zer egin behar duzun, ez?

Arianek burua jaitsi eta prestatuta zuen kontua atera du makina erregistradoretik enkargatuak bere bakarrizketarekin jarraitzen duen bitartean.

–Hau guztia nire errua da, ikasketa eta master asko dituen jendea kontratatzeagatik. Ez duzue fundamenturik. Begira Valentinari; honek Venezuelan gosea pasako zuen Madurorekin, eta zu baino langile hobea da.

–Disculpe, soy colombiana, señor –erantzun du Valentinak, Simon Bolivarren autoritateaz.

–Bueno, antzeko parecido. Txanda amaitutakoan badakizu zer tokatzen den –enkargatuari bost axola zaio espainiar kolonia ohien egoera geografiko garaikidea.

–Barkatu, alkandora aldatzera noa, bizkarra blai eginda dut eta –esan dio Arianek. Bronkak, haserreak, lotsak eta orain azaldu den pertsonaiak gorputz tenperatura gutxienez bi gradu igo dizkiote, sukarraren moduan.

–Bizkarra blai eginda? Ba, badakizu zer egin… –bota du tipoak.

Arianek aurpegi arraroarekin begiratu dio enkargatuari, zer esan nahi izan duen bere buruari galdetuz.

–Alkandoraren botoiak askatzeak, freskura emateaz gain, bezeroei begiak alaituko lizkieke.

Sekula ez da izan Ariane batere biolentziaren aldekoa, baina buruko mekanismo batek klak egin diola sentitu du, autodefentsa mekanismoak, alegia, psikologoen hizkuntzan. Apo-gizonak esandakoa entzun duen une berean, besoa luzatu, abilezia handiarekin arrautza, mahonesa eta antxoa dituen pintxo bandeja hartu esku artean, eta enkargatuari jaurti dio aurpegira.

Taberna osoa isilik gelditu da, antzoki batean egongo balira bezala. Klikliklik baxu bat baino ez da entzuten: japoniarrek ezin konta ahala argazki atera dizkiote enkargatuari, aurpegi zabaletatik mahonesa eta txaka arrastoak garbitzen saiatzen diren bitartean.

Arianek mantal motza kendu, airean bota, eta tabernan zeuden guztien aurrean irten da korrika kalera. San Jeronimo kaletik Bulebarrerantz doala, ohartu da motxila txiki bat utzi duela tabernako sukaldean, aldatzeko eramaten duen kamiseta eta nezeser batekin; baina ez zaio axola. Infernu horretatik irten, eta tren geltokira abiatu da. Izango da trenen bat bere herrira heltzeko, eta, etxera ailegatzerakoan, amari azaldu beharko dio zergatik itzuli den etxera hain goiz gaurkoan.

Igandeak igande direnetik, jendeak gauza bakarra egin izan du antzinako garai urrunetatik: hasieran meza entzun eta, ondoren, mezaren aitzakiarekin marianitoa hartu. Azkenaldian, mezatara joateari utzi eta zuzenean marianitoa hartu. Baina bada beste jende mota bat, beharrizanak erlijio berri batekin asetzen dituena: futbolarekin; haurren futbolarekin, hain zuzen.

Igande goizean haurren futbol partidak antolatzen dira nonahi, eta igande hau ez da salbuespena izan. Eguraldi kaxkarra dago –herri honetan urteko igande gehienetan bezala–, eta ezohiko behe-lainoarekin argitu da goiza Villabonako Arratzaingo futbol-zelaiaren inguruan.

Guraso mordoa eta haur pila daude zelaiaren alboan lainoaren aferari buruz hitz egiten. Kirol-epaileak eta zelaiko delegatuak eztabaida isilean ari dira, eta zelaiaren arduradunak, Manolok, zelai alboko foko handiak piztu behar izan ditu lainoagatik, horrek dakarren kontsumo eta gastuarekin; baina futbolagatik edozer, aizu: haurrak, lehia, balioak eta hori guztiori.

Zelai osoa lainozko mingain zuri lodi batek estali du eta, argi potenteak piztuta egon arren, film viktoriar baten itxura ematen dio horrek inguruari, misterioz beterikoa. Baina giro hori berehala zapuztu du pertsona baten oihuak:

–¿Árbitro, qué pasa? ¿Hay partido, o qué hostias? –bota du munduko naturaltasun osoz haur baten aitak, kirolaren balioak mahai gainean jarriz.

Une horretan, epaile nerabea laino artetik irten da aita hori dagoen tokiraino, eta lasaitzeko keinua egin dio. Txilibitua jo eta eskuak mugituz, gurasoak batzeko keinua egin du. Goizean argi hastian jendea erdi lo egoten da, eta sei bat aldiz jo behar izan du txilibitua, denak bere aurrean elkartu arte.

–Egun on. Denon hobe beharrez, partida bertan behera utzi beharko dugu… –esan die epaileak gurasoei.

–¡No te entiendo! –oihukatu du aita batek.

–¡Pues aprende euskera, paleto! –erantzun dio beste taldeko aita batek.

–¡Tú a mí no me dices eso en la calle, desgraciado! –izan da suminduaren errepika.

Epaile gazteak, egoerak gainezka egiten diola ikusita, txilibitua jotzeari ekin dio. Partida ez da hasi, beraz ezin dio publikoari txartelik atera.

–Laino handi honekin ezin dugu partidarik jokatu. Aktan idatziko dut eta beste egunen batean jokatu beharko dugu.

–Ni ez naiz goizeko zazpietan Azpeititik etorri orain laino pixka bat dagoelako partida bertan behera uzteko –gehitu du bisitarien taldeko aita batek.

–Zaude isilik, klasifikazioan azkenak zoazte eta! –erantzun dio herriko taldeko batek.

Hau entzun duenean aita batek besteari –berdin dio zein aitak, den-denak berdinak baitira– baloia hartu eta amorru handiz bota dio. Honek baloia saihestu eta peineta batez erantzun dio. Zelaiko arduraduna, Manolo, haserretu egin da eta, baloiak oso garestiak direla esanez, laino multzo trinkoan sartu da korrika batean, esferiko preziatuaren bila. Gurasoek eztabaidatzen jarraitu dute, haien aurrean ahozabalik dauden haurrei eredu ederra emanez.

Halako batean, ingurua mutu gelditu da, ezohiko isiltasuna nagusitu da giroan eta, ondorioz, txoriak, haizearen ulua eta eztabaidan zebiltzan gurasoak isildu egin dira.

Ekaitzaren aurreko barealdia dirudien geldialdi akustikoan, laino mulkoaren barrutik baloia eurengana biraka hurbiltzen ikusi dute, eta epaileak hankarekin gelditu du maisutasun handiz. Badirudi Manolok aurkitu duela baloi preziatua.

–Partida bertan behera utziko dugu, denon segurtasunagatik –esan ondoren harritu egin da, guraso guztiak hanketara begira gelditu zaizkiolako aho-zabalik, paniko aurpegiarekin.

Epaileak behera begiratu duenean, ohartu da hankarekin gelditu berri duena ez dela adidas baloia izan, zelaiko arduradunaren burua baizik. Han dago Manolo, edo Manoloren burua behinik, moztutako buruek izaten duten rictus harrigarriarekin, begiak zabal-zabalik, heriotzak ematen dien distira glauko eta opakoarekin, haiei begira.

Konturatu orduko, izua zabaldu da duela une bat eztabaida sutsuan zeuden gurasoen artean. Haurrak negarrez hasi dira, eta baten batek gosaria bota du paparrera. Ez da egunero ikusten moztutako buru bat metro bateko distantzian. Erreflexu azkarrak dauzkatenek ziztu bizian alde egin dute autoetarantz.

Oihuek ohartarazita, inguruan dauden Gurutze Gorrikoak hurbildu direnean, futbol-zelaiko arduradunaren buru moztua eta beti ahaztuta gelditzen den txandal jaka bat gelditu dira belar gainean. Une hartan, laino misteriotsua desagertu da, txorien kantua entzun da berriro ere, eta eguna argitu du.

Aurreko atalean gertatu den horretatik hogei minutura, Gurutze Gorrikoen abisuz, heldu da Ertzaintzaren lehenengo patruila. Neska-mutil bikote gaztea; azken promoziokoak, bistan da. Izan ere, ikusi dutenarekin txundituta geratu ondoren, gizonezkoa zorabiatu egin da eta gosaria lurrera itzuli du.

Arratzaingo aire freskoa arnasten duen bitartean, neskak inguruko unitate guztiei pasa die abisua, bularrean daraman irratia erabiliz. Ondoren, Ten Code bat esan die: 10 zenbakiarekin hasten den kode zifratua, agenteak eta koordinazio zentrokoek zenbakia identifikatu eta elkarrizketan denborarik gal ez dezaten erabiltzen dutena.

–Unitate guztiei abisua: 10-38 bat daukagu Villabonako futbol-zelaian.

–Ksss. 10-38, anbulantziarik behar duzue? –erantzun diote koordinazio zentrotik.

–Bueno, aurkitu dugunak anbulantzia beharrik ez du; 10-32 bat da, denetarik bidali.

–Ksss. 10-38 anbulantzia eskatzeko kodea da; 10-32, errefortzuak eskatzekoa. Zer da, bahiketa bat bahituekin? –galdetu du koordinatzaileak.

–10-30, 10-34. Aiiii, itxaron, joder –urduritasuna nagusitzen hasi da agente gaztearengan, irratiaren bestaldean dagoenak ez baitio lana errazten.

–Ksss. 10-34? Bila dabiltzanetako norbait azaldu da? Edo ONCEren txartel sarituaz ari zara? –pazientzia gutxi du koordinazio zentrokoak.

–Buru bat, ostia! Burua moztu diote tipo bati! Bidali kriminalekoak.

–Ksss. Ados, kodeak hobeto ikasi behar dira, e! Aurreko astean zuen erruz Berrozien Taldea bidali nuen Durangora katu bat zuhaitz batetik jaisteko, redios.

Ordu erdian Villabona ondoko errepidea Ertzaintzaren autoz, anbulantziaz eta furgonetaz bete da; argi urdinak piztuta, futbol-zelaira abiatu dira denak zuzenean. Berrogeita bost minutura, kriminal eta zientifiko sailekoak heldu dira, NBE (norbera babesteko ekipamendu) zuriak jantzita. Tokian bertan perimetro bat ezarri dute ERTZAINTZA jartzen duen gortina luze batekin. Ezinbestekoak izaten dira gortina hauek krimenaren tokia babesteko eta autoz pasatzen diren kuxkuxeroek, despistearen erruz, aurrean doan autoari atzetik ez emateko. Nolakoak garen, benetan…

Ertzainen taldea ikerketan hasi da futbol zelaiaren eremuko aulkietako batean. Futbol-epaile gaztea han dago eserita, oraindik ere shock egoeran; Gurutze Gorrikoek valium bat eman diote eta pultsazioak berreskuratzen hasi da. NBE zuria duen ertzain bat hurbildu zaio eta musukoa kendu du. Irastortza da: bilbotarra, 40 urtekoa, ertzaintzak duen kriminalistarik onena. Haren alboan eseri da; epaile gazteak ez du oraindik gertatutakoa asimilatu eta zonbi baten moduan dabil bere buruarekin hizketan. Ez dakit zonbiek hitz egiten duten, baina tira, trauma osteko shockek ondorio horiek eragiten dituzte.

–Baloia zela uste nuen, baina burua zen… Manoloren burua…

Ertzainak ur botilatxo bat eman dio epaile gazteari.

–Irastortza, Ertzaintza; hitz egin dezakegu?

Epailea zuri-zuri dago eta begiekin baiezkoa egin dio, oso konbentzituta ez egon arren. Hortaz, ur botilatxotik edaten hasi da eta tapoi berri madarikatuaren plastikotxoaren erruz ur hotza potroetara erori zaio. Horrek mutikoa berpiztu du; ez da gutxi! Ertzaina ere jabetu da horretaz.

–Gogoan duzu gutxi gorabehera zer gertatu den?

–Sekulako lainoa zegoen, eta partida ez jokatzea erabaki dut, haurren segurtasunagatik. Baina gurasoak kexatu egin dira, eta eztabaidatzen hasi dira…

–Egin beharrekoa egin duzu; ez egin kasurik guraso horiei… Ondo ulertu badut, eztabaidatzen hasi direla esan didazu, ezta?

–Bai, hori da; momentu batean, eztabaidan ari zirela, baloi bat jaurti dute lainoa zegoen tokira, eta Manolo korrika joan da baloiaren atzetik. Garestiak dira Adidas baloi horiek… 35 euro inguru.

–Ulertzen dut –Irastortzak bere ertzain sen guztia erabili beharko du nerabe honekin–. Une

